b'\n_START_ARTICLE_\nKim Dae-jung\n_START_SECTION_\nVia\xc8\x9ba\n_START_PARAGRAPH_\nFiu al unui \xc8\x9b\xc4\x83ran mijloca\xc8\x99, Kim s-a n\xc4\x83scut la Mokpo \xc3\xaen ceea ce era atunci provincia Jeolla (actualmente, provincia Jeolla de sud). A terminat liceul comercial din Mokpo \xc3\xaen 1943 \xc3\xaen fruntea clasei, dar nu a urmat vreo facultate, prefer\xc3\xa2nd s\xc4\x83 lucreze pentru o firm\xc4\x83 de transport marin japonez\xc4\x83, firm\xc4\x83 al c\xc4\x83rei patron a devenit \xc3\xaen 1945._NEWLINE_Kim a fost ales pentru prima dat\xc4\x83 \xc3\xaen parlamentul sud-coreean \xc3\xaen 1961, dar o lovitur\xc4\x83 militar\xc4\x83 de stat condus\xc4\x83 de generalul Park Chung-hee (care ulterior urma s\xc4\x83 acapareze puteri dictatoriale) a anulat rezultatul alegerilor._NEWLINE_\xc3\x8en urm\xc4\x83toarele alegeri, din 1963 \xc8\x99i 1967 a fost reales, devenind un politician de opozi\xc8\x9bie de marc\xc4\x83. Astfel, a fost candidatul natural pentru postul de pre\xc8\x99dinte la alegerile din 1971. A pierdut cu o margin\xc4\x83 mic\xc4\x83._NEWLINE_Orator talentat, Kim a avut sus\xc8\x9bin\xc4\x83tori foarte loiali, iar \xc3\xaen regiunea Jeolla p\xc3\xa2n\xc4\x83 la 95% din aleg\xc4\x83tori votau pentru el._NEWLINE_\xc3\x8en august 1973, a fost r\xc4\x83pit dintr-o camer\xc4\x83 de hotel din Tokio (unde se afla \xc3\xaen vizit\xc4\x83 sper\xc3\xa2nd s\xc4\x83 organizeze o coali\xc8\x9bie pentru democra\xc8\x9bie \xc3\xaen Coreea de Sud a organiza\xc8\x9biilor de emigran\xc8\x9bi sud-coreeni din Japonia) de c\xc4\x83tre agen\xc8\x9bi secre\xc8\x9bi sud-coreeni datorit\xc4\x83 criticii sale la adresa \xe2\x80\x9eConstitu\xc8\x9biei Yushin\xe2\x80\x9d (constitu\xc8\x9bie care d\xc4\x83dea drepturi dictatoriale pre\xc8\x99edintelui Park), retrimis ascuns pe un vas sud-coreean la Seoul fiindu-i interzis s\xc4\x83 mai participe la via\xc8\x9ba politic\xc4\x83. \xc3\x8en 1976 a fost condamnat la o pedeaps\xc4\x83 cu \xc3\xaenchisoarea pe 5 ani datorit\xc4\x83 particip\xc4\x83rii sale la o proclama\xc8\x9bie a unui manifest antiguvernamental, pedeaps\xc4\x83 care a fost schimbat\xc4\x83 \xc3\xaen arest la domiciliu \xc3\xaen 1978. C\xc3\xa2nd pre\xc8\x99edintele Park a fost asasinat \xc3\xaen 1979 de c\xc4\x83tre propriul \xc8\x99ef al serviciului secret, Kim a fost reinstaurat \xc3\xaen drepturile cet\xc4\x83\xc8\x9bene\xc8\x99ti. Dar \xc3\xaen 1980, a fost condamnat la moarte pe baza unor acuza\xc8\x9bii de sedi\xc8\x9biune \xc8\x99i conspira\xc8\x9bie de c\xc4\x83tre noul pre\xc8\x99edinte Chun Doo-hwan \xc8\x99i datorit\xc4\x83 revoltei populare din Gwangju, bastionul s\xc4\x83u de suport politic._NEWLINE_La interven\xc8\x9bia Statelor Unite ale Americii, sentin\xc8\x9ba a fost comutat\xc4\x83 la \xc3\xaenchisoare pe via\xc8\x9b\xc4\x83 \xc8\x99i apoi la 20 de ani \xc3\xaenchisoare, dar \xc3\xaen 1982 i s-a permis s\xc4\x83 plece \xc3\xaen exil \xc3\xaen SUA, unde a stat p\xc3\xa2n\xc4\x83 \xc3\xaen 1985, c\xc3\xa2nd a decis s\xc4\x83 se \xc3\xaentoarc\xc4\x83 \xc3\xaen Coreea de Sud. Dar la \xc3\xaentoarcere, a fost pus din nou sub arest la domiciliu. _NEWLINE_C\xc3\xa2nd Chun Doo-hwan a permis alegeri libere \xc3\xaen 1987 pentru prima dat\xc4\x83 dup\xc4\x83 lovitura de stat din 1972, Kim a candidat la postul de pre\xc8\x99edinte, pierz\xc3\xa2nd (ca \xc8\x99i cel\xc4\x83lalt candidat al opozi\xc8\x9biei, Kim Young-nam) \xc3\xaen fa\xc8\x9ba candidatului guvernului, general pensionat Roh Tae-woo._NEWLINE_\xc3\x8en 1992, Kim a mai candidat odat\xc4\x83 la pre\xc8\x99edin\xc8\x9bie, pierz\xc3\xa2nd de data aceasta \xc3\xaen fa\xc8\x9ba lui Kim Young-sam._NEWLINE_Majoritatea oamenilor au crezut c\xc4\x83 cariera politic\xc4\x83 a lui Kim a luat sf\xc3\xa2r\xc8\x99it c\xc3\xa2nd s-a retras din via\xc8\x9ba politic\xc4\x83 pentru a prelua un post de profesor invitat la Universitatea Cambridge din Marea Britanie. Dar \xc3\xaen 1995 s-a re\xc3\xaentors la via\xc8\x9ba politic\xc4\x83, preg\xc4\x83tindu-se pentru o a patra candidatur\xc4\x83 a sa la pre\xc8\x99edin\xc8\x9bie. A c\xc3\xa2\xc8\x99tigat alegerile \xc8\x9binute pe data de 18 decembrie 1997, fiind inaugurat ca al 15-lea pre\xc8\x99edinte al Coreii de Sud pe data de 25 februarie 1998. Inaugurarea sa a constituit prima dat\xc4\x83 c\xc3\xa2nd partidul de guvern\xc4\x83m\xc3\xa2nt sud-coreean a predat puterea opozi\xc8\x9biei \xc3\xaen mod pa\xc8\x99nic printr-o alegere democratic\xc4\x83. _NEWLINE_Pre\xc8\x99edin\xc8\x9bii anteriori, \xc3\xaencep\xc3\xa2nd cu Park \xc8\x99i termin\xc3\xa2nd cu Kim Young-sam, veniser\xc4\x83 to\xc8\x9bi din provincia relativ prosper\xc4\x83 Gyeongsang. Kim a fost primul pre\xc8\x99edinte originar din provincia Jeolla (\xc3\xaen sud-vestul \xc8\x9b\xc4\x83rii), o regiune care fusese tradi\xc8\x9bional neglijat\xc4\x83 \xc8\x99i mai pu\xc8\x9bin dezvoltat\xc4\x83, cel pu\xc8\x9bin \xc3\xaen parte din cauza discrimin\xc4\x83rilor politice ale pre\xc8\x99edin\xc8\x9bilor de p\xc3\xa2n\xc4\x83 atunci. Administra\xc8\x9bia lui Kim a fost dominat\xc4\x83 de persoane din provincia Jeolla, ceea ce a dus la acuza\xc8\x9bii de discriminare invers\xc4\x83. _NEWLINE_A ob\xc8\x9binut premiul Rafto, \xc3\xaen anul 2000, pentru presiunile democratice pe care le-a exercitat \xc3\xaen Coreea de Sud._NEWLINE_\xc8\x98i-a dus la bun sf\xc3\xa2r\xc8\x99it mandatul de pre\xc8\x99edinte al Coreei de Sud, \xc3\xaen anul 2003.\n_START_SECTION_\nPre\xc8\x99edin\xc8\x9bia\n_START_PARAGRAPH_\nKim \xc8\x99i-a \xc3\xaenceput pre\xc8\x99edin\xc8\x9bia \xc3\xaen plin\xc4\x83 criz\xc4\x83 economic\xc4\x83, care \xc3\xaencepuse \xc3\xaen ultimul an al pre\xc8\x99edin\xc8\x9biei lui Kim Young-sam. Dup\xc4\x83 ce economia sud-coreean\xc4\x83 se contractase cu 5.8% \xc3\xaen 1998, ea a crescut cu 10.2% \xc3\xaen 1999 datorit\xc4\x83 reformelor propuse de Fondul Monetar Interna\xc8\x9bional \xc8\x99i ini\xc8\x9biate de guvernul Kim._NEWLINE_Politica lui Kim de destindere fa\xc8\x9b\xc4\x83 de Coreea de Nord, numit\xc4\x83 \xe2\x80\x9ePolitica razei de soare\xe2\x80\x9d, a f\xc4\x83cut s\xc4\x83 se \xc3\xaent\xc3\xa2lneasc\xc4\x83 cu Kim Jong-il, liderul nord-coreean \xc3\xaen 2000 la Phenian. Pentru acest lucru a primit Premiul Nobel pentru Pace \xc3\xaen acela\xc8\x99i an. Informa\xc8\x9bii ulterioare au ar\xc4\x83tat c\xc4\x83 acest\xc4\x83 \xc3\xaent\xc3\xa2lnire a avut loc dup\xc4\x83 ce Coreea de Sud a pl\xc4\x83tit $500 milioane lui Kim Jong-il._NEWLINE_Kim \xc8\x99i-a terminat mandatul \xc3\xaen 2003, fiind succedat de Roh Moo-hyun._NEWLINE_Kim a decedat pe data de 18 august la un spital din Seoul. Cauza decesului a fost anun\xc8\x9b\xc4\x83 ca fiind sindromul de disfunc\xc8\x9bionalitate organic\xc4\x83 multipl\xc4\x83 (SDOM).'